钦定古今图书集成/明伦汇编/官常典/第478卷 > 源子雍
## 钦定古今图书集成/明伦汇编/官常典/第478卷 > 源子雍

按《魏书源贺传》：“贺子怀，怀子元谅，元谅弟子雍，字灵
和。少好文雅，笃志于学，推诚待士，士多归之。自秘书
郎除太子舍人、凉州中正。肃宗践祚，以宫臣例转奉
车都尉，迁司徒属，转大中大夫、司徒司马，除恒农太
守，迁夏州刺史。时沃野镇人破落汗拔陵首为反乱，
所在蜂起，统万逆寇，与相应接。子雍婴城自守，城中”
粮尽，煮马皮而食之。子雍善绥抚，得士心，人人戮力，
无有离贰。以饥馑转切，欲自出求粮，留子延伯据守。
寮属佥云：“今天下分析，寇贼万重，四方音信，莫不断
绝，俄倾之间，变在不意，何宜父子如此分张！未若弃
城俱去，更展规略。”子雍泣而谓众曰：“吾世荷国恩，早
受藩寄，此是吾死地，更欲何求？然守御以来，岁月不
浅，所患乏粮，不得制胜。吾今向东州，得数月之食，还
与诸人保全必矣。”遂自率羸弱，向东夏运粮。延伯与
将士送出城外，哭而拜辞，三军莫不呜咽。子雍行数
日，为朔方边帅曹阿各拔所邀，力屈见执。子雍乃密
遣人赍书，间行与城中文武云：“大军在近，弩力围守，
必令诸人福流苗裔。”又敕延伯令共固守。子雍虽被
囚执，雅为胡人所敬，常以民礼事之。子雍为陈安危
祸福之理，劝《阿各拔》令降，阿各拔将从之，未果而死。
拔弟桑生代总部众，竟随子雍降。时北海王颢为大
行台，子雍具陈贼可灭之状，颢给子雍兵马，令其先
行。时东夏合境反叛，所在屯结，子雍转斗而前，九旬
之中，凡数十战，仍平东夏，征税租粟，运于统万，于是
二夏渐宁。及萧宝夤等为贼所败，贼帅宿勤明达遣
息阿非率众邀路，华州白水被围逼，关右骚扰，咫尺
不通。时子雍新平黑城，遂率士马并夏州募义之民，
携家席卷，鼓行南出。贼帅康维摩拥率羌、胡，守锯谷，
断罂棠桥，子雍与交战，大破之，生擒维摩。又攻贼帅
契官斤于杨氏堡，破之。子雍出自西夏，渐至于东，转
战千里。至是，朝廷始得其委问。除散骑常侍、使持节、
假抚军将军、都督，兼行台尚书。复破贼帅纥单步胡
提于曲沃堡，肃宗玺书劳勉之。子雍在白水郡，复破
阿非军，多所斩获。诏遣侍中、尚书令、城阳王徽于潼
关宣旨慰劳。除中军将军、金紫光禄大夫、给事黄门
侍郎，封乐平县开国公，邑一千户。还洛，以葛荣久逼
信都，诏假子雍征北将军，为北讨都督。时相州刺史、
安乐王鉴据邺反，敕子雍与都督李神轨先讨之。子
雍行达汤阴，鉴遣弟斌之夜袭子雍军，不克，奔败而
返。子雍乘机继进，径围邺城，与裴衍、神轨等攻鉴，平
之。改封阳平县开国公，增邑千五百户，进号镇东将
军。遂与裴衍发邺以讨葛荣。而信都城陷，除子雍冀
州刺史，馀官如故。子雍以冀州不守，上书曰：“贼众甚
饥，专仰野掠。今朝廷足食，兵卒饱暖，高壁深垒，勿与争锋。彼求战则不得，野掠无所获，不盈数旬，可坐制
凶丑。”时裴衍复表求行，诏子雍与衍速进。子雍重表
固诸，如谓“不可，乞令裴衍独行，若不赐解，求停。裴衍
苟逼固行，取败旦夕。”诏不听，遂与衍俱进。至阳平郡
东北漳曲荣率贼十万来逼官军，子雍战败被害，年
四十。朝野痛惜之。赠车骑大将军、仪同三司、雍州刺
史，公如故。永安中，重赠司空，谥曰庄穆。